Au Rawa ni Taqomaki Vakacava Mai na Veivakasagai Tawakilikili?
Kena iSau Vakaivolatabu
Raica mada eso na vakatutu qo, e yavutaki ena ivakasala yaga ena iVolatabu:
Qarauna nomu itovo. Dau kauaitaki ira na nomu itokani vakacakacaka, dokai ira tale ga. Ia qarauna na mataqali veikauaitaki e rawa ni nanumi cala kina ni o na vakaio ke vinakata e dua mo drau veiyacovi.—Maciu 10:16; Kolosa 4:6.
Me rakorako nomu isulusulu. Na isulu veivagarogaroi e rawa ni vakavurea na rai cala. E veiuqeti na iVolatabu ena isulusulu “e rakorako, me laurai kina na yalomatua.”—1 Timoci 2:9.
Digia vinaka na nomu itokani. Ke o veimaliwai kei ira era dau wede se ra dau veitemaki ena veiyacovi, e rawa ni vakayacori tale ga vei iko na ivalavala qori.—Vosa Vakaibalebale 13:20.
Cata na vosa vakasisila. Tatau vinaka ga o biubiu sara ke o raica ni sa caka “na veivosaki e vakasisila, se na veiwali ca.”—Efeso 5:4.
Yadrava na ituvaki o rawa ni temaki kina. Kena ivakaraitaki, qaqarauni ke o sureti mo tiko tale e vanua ni cakacaka ke sa gauna ni suka, qai sega ni dua na vuna vinaka mo tiko tale kina.—Vosa Vakaibalebale 22:3.
Yalodei qai vosa vakadodonu. Ke vakayacori vei iko na veivakasagai tawakilikili, vakaraitaka vakadodonu vei koya e veivakasagai ni o sega ni taleitaka na nona ivalavala. (1 Korinica 14:9) Kena ivakaraitaki, o rawa ni kaya: “Au sega ni taleitaka ni o dau drigiti au. Kua tale ni cakava ya.” O rawa ni volavola vei koya e dau veivakasagai tawakilikili, vakamacalataka na ka e yaco, na nomu rai, kei na ka o sa vakatulewataka. Vakamatatataka ni o yavutaka nomu vakatulewa ena ivakarau ni bula savasava o muria kei na nomu vakabauta vakalotu.—1 Cesalonaika 4:3-5.
Kere veivuke. Ke sega ni oti na veivakasagai, talaucaka na nomu leqa vua e dua na nomu itokani nuitaki, lewe ni vuvale, itokani vakacakacaka se dua e kenadau ena nodra vukei o ira era vakasagai. (Vosa Vakaibalebale 27:9) Era raica e levu era sotava na ituvaki qori ni veivuke sara vakalevu na masu. Ke o sega mada ga ni dau masu, e se rawa ga ni vukei iko o Jiova “na Kalou e dau vakacegui keda ena ka kece.”—2 Korinica 1:3.
E veivakaleqai tiko vakalevu ena vanua ni cakacaka na veivakasagai tawakilikili, ia e tu ena iVolatabu na ivakasala yaga.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn